Len málokto z nás dokáže odolať sladkému pokušeniu. No priveľa cukru v tele nerobí žiadnu dobrotu. Odborníci preto odporúčajú znížiť denný príjem cukru na nevyhnutné minimum. To znie síce fajn, ale ako sa to dá? Prezradíme vám to v týchto deviatich krokoch.
Doprajte si raňajky bohaté na bielkoviny
Nahraďte raňajkové cereálie bielkovinami. Mnohé cereálie totiž obsahujú priveľa cukru. Keď si doprajete ráno napríklad omeletu či praženicu, budete sa cítiť sýtejšie aj keď zjete menej jedla.
Zaznamenávajte si príjem cukru
Existuje veľa aplikácií, ktoré si môžete stiahnuť do telefónu a umožnia vám viesť si diétny denník a sledovať kalorický príjem. Ľahko tak získate prehľad o tom, koľko cukru ste už prijali.
Namiešajte si vlastný jogurt
Ovocné jogurty sa síce tvária zdravo, ale niektoré obsahujú až 24 g cukru na kelímok. Namiesto toho si kúpte biely jogurt a vylepšite si ho sami ovocím či orieškami.
Upravte si recepty
Vo veľa receptoch to trochu prešvihnú s množstvom cukru, preto sa nič nestane, ak ho nabudúce dáte do koláča o polovicu menej. Len málokto si všimne ten rozdiel.
Rozlúčte sa s ovocnými džúsmi
Ovocný džús obsahuje všetok cukor z ovocia, ale žiadnu výživnú vlákninu. Aby ste neprišli o svoju dávku fruktózy, jedzte ovocie radšej celé a pite vodu s trochou čerstvo vytlačeného pomaranča či citróna.
Striedajte alkohol s vodou
Alkohol obsahuje veľké množstvá cukru. Už jeden pohár vína je vraj rovnako kalorický ako kúsok čokolády. Aby ste zredukovali príjem cukru a udržali sa hydratovaní, dajte si za každým pohárikom alkoholu pohár vody.
Pozor na to, čo si natierate na chlieb
Džemy a čokoládové nátierky obsahujú veľa cukru. Ako alternatíva vám poslúži arašidové maslo s plátkami banánu. Je to zdravá možnosť bez cukru.
Neslaďte si čaj ani kávu
Ak ste zvyknutí na poriadne sladkú šálku svojho obľúbeného nápoja, znižujte množstvo cukru zakaždým o polovicu čajovej lyžičky až sa dostanete na nulu a zvyknete si na čistú chuť kávy či čaju. Napríklad čierny čaj je nízkokalorický nápoj s množstvom skvelých zdravotných účinkov vrátane zníženia rizika vzniku rakoviny. Všetky výhody zrušíte, keď si doň nasypete cukor.
Držte cukor radšej mimo domu
Je to jednoduché: Keď nebudete mať doma žiaden cukor, nebudete maškrtiť. Nikdy nechoďte nakupovať hladní, lebo vtedy zväčša siahame po sladkých veciach.